
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	3 septembrie 2015

	Nr.
	4c-7/133


R A P O R T

asupra propunerii legislative privind modificarea şi completarea Legii nr.263/2010 - privind sistemul de pensii
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 101/2015 din 2 martie 2015, cu dezbaterea pe fond, în procedură obişnuită, a propunerii legislative privind modificarea şi completarea Legii nr.263/2010 – privind sistemul de pensii.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.633/28.05.2014)

· avizul negativ al Comisiei pentru buget, finanţe şi bănci 
(nr.4c-2/183/19.03.2015)
· avizul negativ al Comisiei juridice de disciplină şi imunităţi 
(nr.4c-11/240/10.03.2015)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/335/10.03.2015)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/147/11.03.2015)

· punctul de vedere, negativ, al Guvernului (nr.2098/DRP/22.10.2014).

Propunerea legislativă are ca obiect de reglementare completarea Legii nr.263/2010 în sensul: 
· reducerii stagiului de cotizare realizat în grupa I de muncă de la 6 ani la 2 ani, iar stagiul realizat sub 2 ani în grupa I să se cumuleze cu perioada lucrată în grupa a II-a;
· realizării stagiului de cotizare prevăzut în tabelul nr.3 din Legea nr.263/2010, până la data ivirii invalidităţii, în vederea obţinerii pensiei de invaliditate;
· luării în calcul, la determinarea punctajului lunar, a tuturor veniturilor suplimentare asupra cărora s-a calculat şi virat contribuţia de asigurări sociale.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei care au avut loc în data de 25 august 2015 şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 25 februarie 2015.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât aceasta a rămas fără obiect ca urmare a adoptării Legii nr.37/2013, Legii nr.155/2015 şi Legii nr.192/2015, acestea modificând şi completând Legea nr.263/2010 privind sistemul unitar de pensii publice. 

PREŞEDINTE,



SECRETAR,

Adrian Solomon



Mihăiţă Găină
Întocmit,

Consilier parlamentar Sorina Szabo

